ຕາມແຫລ່ງຂ່າວຈາກສໍານັກຂ່າວສານປະເທດລາວວ່າ, ກະຊວງໄປສະນີ, ໂທລະຄົມມະນາຄົມແລະ ການສື່ສານໄດ້ເປີດເຜີຍວ່າ: ພິທີສົ່ງດາວທຽມຂອງລາວດວງທໍາອິດທີ່ມີຊື່ວ່າ: ລາວແຊັດ1 (Laosat-1) ຂຶ້ນສູ່ວົງໂຄຈອນໂລກຈະຈັດຂຶ້ນໃນວັນທີ 21 ພະຈິກທີ່ຈະເຖິງນີ້, ທີ່ເມືອງຊີຊາງ ແຂວງສີສວນ ສປ ຈີນ, ຊຶ່ງດາວທຽມດວງດັ່ງກ່າວແມ່ນຂອງຂວັນອັ້ນລໍ້າຄ່າ ແລະ ເປັນປະຫວັດສາດຂອງລາວເນື່ອງໃນໂອກາດສະເຫລີມສະຫລອງວັນປະຫວັດສາດສໍາຄັນຂອງຊາດກໍຄືວັນສ້າງຕັ້ງສາທາລະນະລັດ ປະຊາທິປະໄຕ ປະຊາຊົນລາວຄົບຮອບ 40 ປີກໍຄືວັນທີ 2 ທັນວາ 2015 ທີ່ຈະເຖິງນີ້ ແລະ ໃນພິທີລົງນາມຮ່ວມທຶນສ້າງຕັ້ງບໍລິສັດດາວທຽມລາວ
ຢູ່ນະຄອນຫລວງວຽງຈັນ ທີ່ໄດ້ຈັດຂຶ້ນເມື່ອບໍ່ດົນຜ່ານມານີ້, ທ່ານລັດຖະມົນຕີວ່າການກະຊວງໄປສະນີ, ໂທລະຄົມມະນາຄົມ ແລະ ການສື່ສານຫຽມພົມມະຈັນໄດ້ໃຫ້ຮູ້ວ່າ: ດາວທຽມລາວດວງທໍາອິດຈະຢູ່ໃນຕໍາແໜ່ງ 128,5 ອົງສາຕາເວັນອອກ, ພ້ອມເປີດເຜີຍວ່າ: ດາວທຽມດັ່ງກ່າວເລີ່ມກໍ່ສ້າງມາແຕ່ເດືອນພຶດສະພາ 2008, ໂດຍນໍາໃຊ້ເງິນກູ້ຈາກທະນາຄານຂາເຂົ້າ-ຂາອອກຂອງຈີນ ຈໍານວນ 258 ລ້ານໂດລາສະຫະລັດ ແລະພາຍຫລັງສຳເລັດການສົ່ງດາວທຽມຂຶ້ນສູ່ວົງໂຄຈອນແລ້ວຈະມີການສ້າງຕັ້ງບໍລິສັດຮ່ວມທຶນຄື:ລັດຖະບານລາວຖືຮຸ້ນ 45%, ບໍລິສັດ ໄຊນາ-ປາຊີຟີກ ໂມບາຍ ເທເລຄອມມູນິເຄຊັນ ແຊັດເທີໄລ (China-Pacific Mobile Telecom munications Satellite) ຂອງ ສປ ຈີນ 35%, ບໍລິສັດສະເປດສະຕາລເທັກໂນໂລຢີ (Space Star Technology) ຂອງ ສປ ຈີນ 15% ແລະບໍລິສັດເອເຊຍປາຊີຟີກ ແຊັດເທີໄລ ເທັກໂນໂລຢີ (Asia pacific Satellite Technology) ຈາກຮົງກົງ 5%ການຮ່ວມທຶນດັ່ງກ່າວແມ່ນເພື່ອຄວາມສະດວກໃນວຽກບໍລິການການສື່ສານຜ່ານດາວທຽມປະເພດຕ່າງໆເຊັ່ນ: ການສື່ສານສຳລັບວຽກງານຂອງລັດ, ການໃຫ້ເຊົ່າຊ່ອງດາວທຽມ, ການບໍລິການໂທລະພາບຜ່ານດາວທຽມ, ການສື່ສານສຳລັບເຂດຊົນນະບົດ ແລະ ຫ່າງໄກສອກຫລີກ,ການສຶກສາ ແລະ ການແພດທາງໄກ, ລະບົບໂທລະຄົມມະນາຄົມ ແລະ ອິນເຕີເນັດການສື່ສານໃນວຽກງານບັນເທົາທຸກ ແລະ ຟື້ນຟູຈາກໄພພິບັດ.
ໃສ່ອີເມວທ່ານເພື່ອຮັບຂ່າວສານຈາກພວກເຮົາທຸກໆມື້
Subscribe to our mailing list and get interesting stuff and updates to your email inbox.